**Rámcová dohoda**

***uzavretá podľa ust. § 83 zákona č. 343/2015 Z. z. o verejnom obstarávaní a o zmene a doplnení niektorých zákonov v nadväznosti na ust. § 269 ods. 2 zákona č. 513/1991 Zb. Obchodného zákonníka***

(ďalej ako „**zmluva**“)

medzi nasledovnými zmluvnými stranami:

**Objednávateľ:**

Názov: ROZVOJOVÁ AGENTÚRA Banskobystrického samosprávneho kraja, n.o.

Sídlo: Nám. SNP č.14585/1, Banská Bystrica 974 01

IČO: 51 744 422

zastúpený/štatutárny orgán: JUDr. Gabriela Bieliková

DIČ: 2120807117

Bankové spojenie:

zapísaný: v registri neziskových organizácií vedenom Okresným úradom Banská Bystrica dňa 22.05.2018 pod registračným číslom OVVS/NO-7/2018

(ďalej ako „**objednávateľ**“ alebo „**RA BBSK**“)

A

**Zhotoviteľ:** [...]

Názov [...]

Sídlo [...]

zastúpený/štatutárny orgán: [...]

IČO [...]

DIČ [...]

IČ DPH: [...]

Bankové spojenie: [...]

Spoločnosť zapísaná v Obchodnom registri Okresného súdu [...], odd. [...], vložka číslo[...]

(ďalej ako „**zhotoviteľ**“ a spolu s objednávateľom ako „**zmluvné strany**“)

**Článok I**

**Úvodné ustanovenie**

Táto zmluva sa uzatvára na zhotovenia diela, ktorým je zhotovenie prezentačných truhlíc regionálnych pultov a iného vyhotovenia prezentačného nábytku RA BBSK, ktorého návrh je výsledkom verejného obstarávania v zmysle zákona č. 343/2015 Z. z. o verejnom obstarávaní a o zmene doplnení niektorých zákonov v znení neskorších predpisov (ďalej ako „**zákon o verejnom obstarávaní**“). Objednávateľ na obstaranie predmetu tejto zmluvy použil postup verejného obstarávania zákazky s nízkou hodnotou podľa § 117 ZVO.

**Článok II**

**Predmet zmluvy**

* 1. Predmetom tejto zmluvy je záväzok zhotoviteľa zhotoviť pre objednávateľa dielo:

Názov diela: **Truhlice Regionálnych pultov** podľa špecifikácie a v rozsahu určenom nasledujúcimi dokumentmi:

1. touto zmluvou (spolu s jej prílohami, ktoré tvoria jej neoddeliteľnú súčasť);
2. dokumentáciou (príloha č. 1 tejto zmluvy);

Uvedené dokumenty treba chápať ako záväzné a vzájomne sa doplňujúce. V prípade rozporov medzi nimi, platí poradie ich záväznosti zostupne tak, ako sú uvedené vyššie v tomto bode.

(ďalej v zmluve ako „**dielo**“)

* 1. Predmetom zmluvy je odovzdanie prvej objednávky diela v roku 2019, a to:

24 ks TRUHLICA so sklenenými dvierkami (z toho cca 8 ks prevedenie STANDARD a 16 ks prevedenie VIP)

6 ks SOKEL

**a to do 25 dní odo dňa účinnosti zmluvy (ďalej len „prvá objednávka diela v roku 2019“ )**

* 1. Zhotoviteľ sa zaväzuje zhotoviť pre objednávateľa aj ďalšie kusy diela **podľa potrieb objednávateľa**, a to na základe objednávky objednávateľa na predpokladaný počet

150 ks truhlíc;

40 ks soklov;

10 ks podnoží.

* 1. Predmetom zmluvy sú objednávky ďalšieho diela, a to podľa potrieb objednávateľa.
	2. Zhotoviteľ sa zaväzuje vykonať dielo vo vlastnom mene a na vlastnú zodpovednosťpri dodržaní kvalitatívnych a technických podmienok, v súlade s platnými technickými normami a všeobecne záväznými právnymi predpismi, za podmienok dohodnutých v zmluve, riadne a včas zhotovené dielo odovzdať objednávateľovi.
	3. Zhotoviteľ potvrdzuje, že sa v plnom rozsahu a úplne oboznámil s rozsahom, povahou a charakterom diela, všetkými súvisiacimi podmienkami a okolnosťami podstatnými pre vyhotovenie diela, že sú mu známe technické, kvalitatívne a iné podmienky potrebné k realizácii diela a že disponuje takými kapacitami a odbornými znalosťami, ktoré sú k zhotoveniu diela potrebné.
	4. V prípade, ak bude na riadne užívanie diela nevyhnutné akékoľvek právo duševného vlastníctva zhotoviteľa alebo tretej osoby, zhotoviteľ zabezpečí, že objednávateľ nadobudnutím vlastníctva k dielu získal aj všetky oprávnenia a licencie na takéto práva a odplata za používanie týchto práv bude zahrnutá v cene diela.
	5. Všetky veci a podklady, ktoré sú potrebné k zhotoveniu diela podľa tejto zmluvy, je povinný zaobstarať zhotoviteľ, pokiaľ nie je v tejto zmluve výslovne uvedené, že ich zaobstará objednávateľ.

**Článok III**

**Čas plnenia a miesto plnenia**

* 1. Zhotoviteľ sa zaväzuje, že prvú objednávka zrealizuje a dodá objednávateľovi **do 25 dní odo dňa účinnosti zmluvy v sídle** objednávateľa, resp. na vopred písomne oznámenom a odsúhlasenom mieste v meste Banská Bystrica v stave spôsobilom na riadne používanie diela.
	2. Zhotoviteľ sa zaväzuje, že ďalšiu objednávku diela zrealizuje a dodá objednávateľovi do 30 kalendárnych dní od potvrdenej objednávky Objednávateľa. Objednávateľ doručí zhotoviteľovi objednávku na dodanie diela emailom na emailovú adresu zhotoviteľa ................................ a Zhotoviteľ emailom potvrdí, že prijal objednávku.
	3. Predmet zmluvy sa považuje za dodaný podpísaním protokolu o odovzdaní a prevzatí predmetu zmluvy (preberací protokol/dodací list), za účasti poverených zástupcov oboch zmluvných strán v sídle objednávateľa.
	4. Zodpovedným zástupcom objednávateľa na prevzatie predmetu zmluvy a na podpísanie protokolu o prevzatí je zamestnanec ................................., prípadne splnomocnená osoba .......................... Zodpovedným zástupcom zhotoviteľa na odovzdanie predmetu zmluvy a na podpísanie protokolu o odovzdaní je ................................. Preberacie protokoly sa vyhotovia v dvoch origináloch a budú tvoriť prílohu faktúry (daňového dokladu) vystavenej na základe tejto zmluvy.
	5. Dopravu predmetu zmluvy do miesta dodania zabezpečuje zhotoviteľ na vlastné náklady tak, aby bola zabezpečená dostatočná ochrana predmetu zmluvy pred jeho poškodením, zničením alebo odcudzením počas prepravy do sídla objednávateľa.
	6. Objednávateľ si vyhradzuje právo odmietnuť prevziať dielo, ak dielo svojimi vlastnosťami, resp. kvalitou, špecifikáciou nezodpovedá tovaru, ktorého kvalita a technické parametre budú deklarované zhotoviteľom pri podpise tejto zmluvy.
	7. Zhotoviteľ je oprávnený písomne požadovať zmenu termínu realizácie diela iba v prípadoch, ktoré budú objektívne a preukázateľne brániť v realizácii diela, a to:
1. zásahu orgánov štátnej správy, ktorý vznikol z dôvodov mimo sféry vplyvu zhotoviteľa;
2. v prípadoch vyššej moci, ktorá znemožňuje riadnu realizáciu diela alebo jeho časti. Pod pojmom vyššia moc sa rozumejú okolnosti majúce vplyv na dielo, ktoré nie sú závislé na vôli zmluvných strán a ktoré zmluvné strany nemôžu ovplyvniť, ani ich nemohli pri zachovaní všetkej odbornej starostlivosti predpokladať pri uzatvorení zmluvy (napr. vojna, mobilizácia, povstanie, a pod.).

**Článok IV**

**Cena diela**

* 1. Jednotkové ceny za predmet zmluvy uvedený v prílohe č. 2 zmluvy sú stanovené v zmysle ust. § 3 zákona č. 18/1996 Z. z. o cenách v znení neskorších predpisov, vyhlášky MF č. 87/1996 Z. z., ktorou sa vykonáva zákon č. 18/1996 Z. z. o cenách v znení neskorších predpisov.
	2. Jednotlivé ceny predmetu zmluvy sú maximálne a nie je možné ich zvyšovať.
	3. Cena je dohodnutá vrátane obalov, balenia a dopravy predmetu zmluvy.
	4. Celková cena za dodanie predmetu zmluvy je vo výške **................... Eur** **s DPH** (slovom ................. Eur ......../100 centov) a je daná súčtom súčinov jednotkových cien diela a ich skutočných množstiev. Bližšie špecifikovaný rozsah predmetu diela je v bodoch 2.2 a 2.3.

Cena bez DPH ............................

DPH 20% ............................

Cena s DPH ............................

* 1. Cena diela obsahuje všetky náklady na zhotovenie diela, materiál, náklady na prácu, všetky stroje, vybavenie a zariadenie, ich používanie a údržbu, ďalej všetky služby, ktoré zabezpečujú realizáciu prác, dokončenie, montáž a demontáž na prvú prezentáciu, údržbu počas realizácie a montáže diela, likvidáciu odpadu vzniknutého v súvislosti s realizáciou, montážou a prepravou diela, náklady na zabezpečenie bezpečnosti a ochrany zdravia pri práci na montáži/inštalácii a demontáži a doprave diela, zmluvné záruky, bankové náklady, zisk, všeobecné riziká v súlade s ustanoveniami zmluvy, vrátane zmluvne stanovenými záväzkami a zodpovednosťou.
	2. K zmene ceny diela môže dôjsť výlučne z týchto dôvodov:
1. pri zmene rozsahu diela jeho rozšírením zo strany objednávateľa, na základe písomnej žiadosti objednávateľa adresovanej zhotoviteľovi.

Zhotoviteľ predloží do 5 (piatich) dní od obdržania žiadosti objednávateľa návrh ceny takýchto prác. Cena naviac prác musí byť písomne odsúhlasená objednávateľom. Je nevyhnutné uzatvorenie dodatku k tejto zmluve;

1. pri zmene technického riešenia diela požadovaného objednávateľom, zmena ceny diela bude v tomto prípade riešená dohodou strán, výlučne na základe písomného odsúhlasenia objednávateľom. Je nevyhnutné uzatvorenie dodatku k tejto zmluve;
2. pri zmene sadzby dane z pridanej hodnoty, v takom prípade cena sa automaticky zmení o zvýšenú alebo zníženú položku DPH.
	1. Zhotoviteľ vyhlasuje, že sa dôkladne oboznámil s povahou a rozsahom diela, vrátane potreby všetkých práv, ktorých nadobudnutie je potrebné pre zrealizovanie diela, podrobne je mu známy obsah prác. Zhotoviteľ nie je oprávnený účtovať objednávateľovi žiadne dodatočné náklady, hoci by pre riadne dokončenie diela ako celku boli potrebné materiály, výrobky alebo práce nezahrnuté v cenovej kalkulácii predloženej ako súčasť cenovej ponuky, okrem tých, ktoré vzniknú na základe neskoršej požiadavky objednávateľa na zmenu diela z dôvodov ustanovených v tejto zmluve a ktoré budú predmetom jeho písomného odsúhlasenia podľa tejto zmluvy a na základe čoho dôjde následne k uzatvoreniu dodatku k tejto zmluve, a to ešte pred realizáciou týchto zmien diela.

**Článok V**

**Spôsob fakturácie a platobné podmienky**

* 1. Zhotoviteľ je oprávnený fakturovať objednávateľovi cenu diela podľa potrieb objednávateľa, t. j. podľa objednávky objednávateľa doručenej zhotoviteľovi a potvrdenej zhotoviteľom a objednávateľ je povinný zaplatiť zhotoviteľovi dohodnuté časti ceny diela po odovzdaní a prevzatí diela objednávateľom v množstve podľa objednávky objednávateľa.
	2. Objednávateľ uhradí zhotoviteľovi faktúru bezhotovostným platobným stykom. Objednávateľ uhradí zhotoviteľovi cenu na bankový účet zhotoviteľa uvedený v záhlaví tejto zmluvy.
	3. Zhotoviteľ sa zaväzuje v prípade uplatnenia vady odstrániť a opraviť akékoľvek vady diela alebo nedorobky uplatnené zhotoviteľom pri prezretí diela v zmysle bodu 3.4 článku III a 15 dní po odovzdaní diela. Tieto skutočnosti budú podkladom pre vystavenie faktúry za zhotovené dielo a prílohami tejto faktúry budú:

- kópia protokolu o odovzdaní a prevzatí diela podpísaná obidvomi zmluvnými stranami,

- záznam o odstránení vád a nedorobkov na diele podpísaný obidvomi zmluvnými stranami.

Splatnosť faktúry bude 30 dní odo dňa doručenia faktúry objednávateľovi.

* 1. Za správne vyčíslenie výšky dane z pridanej hodnoty zodpovedá zhotoviteľ v plnom rozsahu.
	2. V prípade, že faktúra a jej prílohy nebude obsahovať všetky zákonom požadované náležitosti, objednávateľ sumu z ceny diela uvedenú na takejto faktúre neuhradí a vráti zhotoviteľovi s uvedením všetkých nedostatkov, ktoré sa majú odstrániť. V tomto prípade sa preruší plynutie lehoty splatnosti a nová lehota splatnosti začne plynúť dňom riadneho doručenia opravenej faktúry objednávateľovi.
	3. Zhotoviteľ zašle objednávateľovi faktúru spolu v 2 (dvoch) vyhotoveniach.
	4. Platba sa považuje za uhradenú dňom odpísania jej sumy z účtu objednávateľa v prospech účtu zhotoviteľa, ktoré sú uvedené v záhlaví tejto zmluvy.

**Článok VI**

**Spôsob realizácie diela**

* 1. Zhotoviteľ je povinný dodržiavať pri plnení predmetu tejto zmluvy, resp. pri zhotovovaní diela podľa tejto zmluvy, všetky súvisiace všeobecne záväzné právne predpisy a technické normy.
	2. Zhotoviteľ vyhlasuje, že pred podpisom tejto zmluvy si dôkladne preštudoval dokumentáciu k predmetu zmluvy, ktorá je prílohou č. 1 tejto zmluvy, overil si všetky s tým súvisiace dostupné informácie v takej miere, že je plne oboznámený s charakteristikou diela. Zhotoviteľ od objednávateľa v tejto súvislosti nepožaduje, ani požadovať nebude, žiadne ďalšie plnenia.
	3. Zhotoviteľ je povinný umožniť objednávateľovi, a ním splnomocneným osobám prístup na miesto realizácie diela za účelom kontroly postupu prác a odborného autorského dohľadu.
	4. Zhotoviteľ bude na požiadanie informovať objednávateľa o stave rozpracovanosti diela.
	5. Zhotoviteľ je povinný pri plnení tejto zmluvy riadiť sa písomnými pokynmi objednávateľa. V prípade, ak pokyny objednávateľa budú podľa názoru zhotoviteľa nevhodné, zhotoviteľ na to objednávateľa písomne upozorní. Ak napriek upozorneniu bude objednávateľ trvať na realizácii predmetných pokynov, zhotoviteľ nezodpovedá za prípadné škody spôsobené nevhodnými pokynmi objednávateľa.
	6. Zhotoviteľ sa zaväzuje, že akúkoľvek ním spôsobenú alebo zapríčinenú škodu pri realizácii diela odstráni tak, že uvedie vec do pôvodného stavu na vlastné náklady, alebo nahradí spôsobenú škodu bez zbytočného odkladu objednávateľovi. Určenie spôsobu odstránenia škody podľa tohto bodu zmluvy patrí objednávateľovi.
	7. Všetky podstatné časti diela, materiály, výrobky, ich hlavné časti a podobne je zhotoviteľ povinný predložiť na schválenie objednávateľovi prípadne autorovi architektonického riešenia.
	8. Zhotoviteľ použije pre dielo len materiály a výrobky, ktoré majú také vlastnosti, aby počas predpokladanej existencii diela bola pri bežnej údržbe zaručená požadovaná mechanická pevnosť a stabilita, požiarna bezpečnosť a ochrana zdravia.
	9. Zhotoviteľ sa zaväzuje vyhotovovať a na požiadanie poskytnúť objednávateľovi písomnú informáciu alebo fotodokumentáciu o montáži vykonaného diela.
	10. Zhotoviteľ sa zaväzuje nepoužiť bez predchádzajúceho písomného súhlasu objednávateľa akýkoľvek materiál alebo výrobky, ktoré neboli vopred odsúhlasené autorom architektonickej štúdie.

**Článok VII**

**Zmluvné pokuty, zábezpeka a náhrada škody**

* 1. V prípade omeškania zhotoviteľa s riadnym a včasným dodaním a odovzdaním diela podľa článku III, bod **3.1 je zhotoviteľ povinný zaplatiť objednávateľovi zmluvnú pokutu vo výške 20 % z celkovej ceny diela**. A nahradiť objednávateľovi všetky škody tým spôsobené.
	2. V prípade omeškania zhotoviteľa s riadnym a včasným predstavením diela podľa článku III, bod 3.2. je zhotoviteľ povinný zaplatiť objednávateľovi zmluvnú pokutu vo výške 3 % z celkovej ceny diela za každý deň omeškania do termínu podľa článku III, bod 3.2, ktorý má po tomto termíne zmeškaného dodania diela prednosť vo výške uplatnenia zmluvnej pokuty pred článkom 3.1.
	3. V prípade vzniku niektorého z dôvodov na odstúpenie od zmluvy, uvedených v článku VIII bod 8.1 zmluvy je okrem odstúpenia od zmluvy, zhotoviteľ povinný zaplatiť objednávateľovi zmluvnú pokutu vo výške 25% z celkovej ceny diela.
	4. Ak bude zhotoviteľ v omeškaní s odstránením vád a nedorobkov uvedených v zápise o odovzdaní a prevzatí diela v dohodnutom termíne, alebo ak zhotoviteľ neodstráni vady diela uplatnené objednávateľom v záručnej dobe včas, je povinný zaplatiť objednávateľovi zmluvnú pokutu vo výške 50,00 Eur za každú vadu a každý začatý deň omeškania s ich odstránením až do ich riadneho odstránenia.
	5. Zmluvné strany prehlasujú, že výšky zmluvných pokút špecifikované v tomto článku zmluvy považujú za primerané, pretože pri rokovaniach o dohode o výške zmluvných pokút prihliadali na hodnotu a význam týmito zmluvnými pokutami zabezpečovanej zmluvnej povinnosti. Uplatnením si zmluvnej pokuty nie je dotknutý nárok druhej zmluvnej strany na úroky z omeškania a nárok druhej zmluvnej strany na náhradu škody spôsobenej porušením povinnosti, na ktorú sa vzťahuje zmluvná pokuta.

**Článok VIII**

**Odstúpenie od zmluvy**

* 1. Objednávateľ môže odstúpiť od tejto zmluvy, čiastočne odstúpiť od tejto zmluvy, alebo odobrať zhotoviteľovi časť realizovaných výkonov podľa tejto zmluvy a nechať ich realizovať tretími osobami na primerané a preukázané náklady zhotoviteľa bez ohľadu na ceny určené podľa cenovej ponuky, a to z nasledovných dôvodov ležiacich na strane zhotoviteľa :
1. ak zhotoviteľ preukázateľne nezhotovuje dielo v požadovanej kvalite a čase a ani po písomnom upozornení zo strany objednávateľa nedošlo k zjednaniu nápravy v lehote min. 7 (siedmich) dní od doručenia písomného upozornenia;
2. ak zhotoviteľ inak podstatným spôsobom poruší túto zmluvu;
3. ak na zhotoviteľa bude vyhlásený konkurz alebo dôjde k jeho likvidácii bez právneho nástupcu.
	1. Ak nastane okolnosť uvedená v článku VIII bod 8.1 - odobratie zhotoviteľovi časti realizovaných výkonov na diele podľa tejto zmluvy a prenechanie ich realizácie tretími osobami, objednávateľ si uplatní u Zhotoviteľa zmluvnú pokutu vo výške 300,00 Eur a náhradu škody tým spôsobenú.
	2. Zhotoviteľ nie je oprávnený odstúpiť od tejto zmluvy okrem prípadov výslovne uvedených v tejto zmluve.

**Článok IX**

**Odovzdanie a prevzatie diela, záručná doba a zodpovednosť za vady**

* 1. Predmetom riadneho odovzdania a prevzatia diela podľa tejto zmluvy je odovzdanie prvej objednávky diela v roku 2019, t. j. do 25 dní odo dňa účinnosti zmluvy.
	2. Predmetom riadneho odovzdania a prevzatia diela podľa tejto zmluvy je odovzdanie každej ďalšej objednávky diela, a to podľa potrieb objednávateľa.
	3. K preberaciemu protokolu je zhotoviteľ povinný pripraviť a objednávateľovi odovzdať tieto doklady:
* v prípade, ak budú použité: atesty a certifikáty výrobkov, osvedčenia o skúškach použitých materiálov a konštrukcií, záručné listy doplnkov (napr. svietidlá);
* pracovnú dokumentáciu a manuál k montáži jednotlivých truhlíc.
	1. O odovzdaní a prevzatí diela spíše objednávateľ a zhotoviteľ preberací protokol.
	2. Objednávateľ sa zaväzuje dielo prevziať v prípade, ak bude dielo bez vád a nedorobkov a zhotoviteľ odovzdá pri odovzdávacom a preberacom konaní objednávateľovi všetky doklady uvedené v čl. IX bod 9.3 tejto zmluvy.
	3. V prípade ak objednávateľ bezdôvodne odmietne dielo prevziať, dielo sa považuje za prevzaté a odovzdané v deň preberacieho a odovzdávacieho konania, alebo v deň, kedy sa takéto konanie malo konať.
	4. Preberací protokol bude vyhotovený v dvoch vyhotoveniach a bude obsahovať najmä:
* základné údaje o diele,
* zoznam odovzdaných dokladov,
* prehlásenie zmluvných strán o tom, že zhotoviteľ dielo odovzdáva a objednávateľ dielo preberá, pokiaľ objednávateľ nevyužije svoje právo odmietnuť dielo prevziať,
* podpisy oprávnených zástupcov zmluvných strán,
* dĺžku trvania zmluvne dohodnutej záručnej lehoty,
	1. Ak objednávateľ odmietne prevziať dielo, je povinný spísať zápis, v ktorom uvedie dôvody, pre ktoré dielo neprevzal. Po odstránení vád a nedorobkov na diele, pre ktoré dielo nebolo prevzaté objednávateľom, opakuje sa preberacie konanie podľa tohto článku zmluvy.
	2. Zhotoviteľ zodpovedá za to, že dielo bude zhotovené podľa podmienok tejto zmluvy a že počas záručnej doby bude mať vlastnosti dohodnuté v tejto zmluve.
	3. Zmluvné strany sa dohodli, že záručná doba bude trvať 24 (dvadsaťštyri) mesiacov a začína plynúť odo dňa odovzdania a prevzatia diela bez vád a nedorobkov. V prípade, ak bude dielo odovzdávané po častiach, záručná doba plynie na každú samostatne odovzdávanú časť diela osobitne.
	4. Práva zo zodpovednosti za vady musia byť uplatnené u zhotoviteľa v záručnej dobe, inak tieto práva zanikajú.
	5. Objednávateľ oznámi zhotoviteľovi bez zbytočného odkladu vady diela, ktoré sa objavili počas záručnej doby a ktoré sa vyskytli aj napriek primeranej starostlivosti po odovzdaní diela (skryté vady). V oznámení objednávateľ uvedie ako sa vady prejavujú. K oznámeniu prípadne predloží dôkazné prostriedky a navrhovaný termín ich odstránenia.
	6. Zhotoviteľ je povinný na reklamáciu reagovať do 5 (piatich) pracovných dní po jej obdržaní a následne dohodnúť s objednávateľom a podľa okolností aj s projektantom spôsob a primeranú lehotu bezodplatného odstránenia vady. Ak reklamuje objednávateľ u zhotoviteľa vady zhotoveného diela v záručnej dobe, je zhotoviteľ povinný tieto odstrániť v technicky najkratšom možnom čase. Objednávateľ môže poskytnúť na požiadanie zhotoviteľa dlhšiu lehotu, ak odstránenie vady vyžaduje dlhšiu lehotu. V prípade, ak nedôjde medzi zmluvnými stranami k dohode ohľadom lehoty na odstránenie vád diela, táto lehota bude 15 dní od obdržania reklamácie objednávateľa zhotoviteľom.

**Článok X**

**Všeobecné a záverečné ustanovenia**

* 1. Táto Rámcová dohoda sa uzatvára na dobu určitú, a to na 24 mesiacov odo dňa nadobudnutia jej účinnosti, ak si zmluvné strany nedohodnú predĺženie platnosti Rámcovej dohody z dôvodu, že finančný limit podľa jej článku IV bodu 4.4 nebol vyčerpaný. Rámcová dohoda môže zaniknúť pred uplynutím 6 mesiacov od nadobudnutia jej účinnosti, okrem prípadov v nej uvedených, aj ak finančný limit podľa jej článku IV bodu 4.4 bude vyčerpaný pred uplynutím tejto doby.
	2. Pri plnení tejto zmluvy sa riadia zmluvné strany v prvom rade jej ustanoveniami. Pri riešení otázok neupravených touto zmluvou sa zmluvné strany budú riadiť príslušnými ustanoveniami zákona č. 513/1991 Z. z. Obchodný zákonník v znení neskorších predpisov, zákona č. 40/1964 Zb. Občiansky zákonník v znení neskorších predpisov a ustanoveniami ostatných všeobecne záväzných právnych predpisov platných na území Slovenskej republiky.
	3. S výnimkou štatutárnych zástupcov objednávateľa, resp. inej osoby výslovne písomne splnomocnenej štatutárnymi zástupcami objednávateľa, nemajú žiadne tretie osoby akékoľvek oprávnenie rokovať alebo dohodovať so zhotoviteľom zmenu podmienok tejto zmluvy alebo meniť dohodnutý rozsah diela, cenu diela alebo akokoľvek meniť ustanovenia tejto zmluvy.
	4. Pre vylúčenie akýchkoľvek pochybností platí, že akékoľvek zhotoviteľom poskytnuté výkony nad dohodnutý rozsah diela, prípadné práce naviac, zlepšenia a pod., ktoré nebudú objednávateľom vopred výslovne písomne uznané formou písomného dodatku k tejto zmluve, nebudú objednávateľom zhotoviteľovi uhradené a zhotoviteľ nie je oprávnený požadovať ich zaplatenie z akéhokoľvek dôvodu.
	5. Pokiaľ nie je v tejto zmluve uvedené inak, všetky písomnosti musia byť doručované na adresy strán uvedené v záhlaví tejto zmluvy alebo na iné adresy, ktoré si zmluvné strany vopred preukázateľne oznámia. Písomnosť sa považuje za doručenú za nasledovných podmienok:

a) v prípade osobného doručovania odovzdaním písomnosti oprávnenej osobe alebo inej osobe oprávnenej prijímať písomnosti za túto zmluvnú stranu a podpisom takej osoby na doručenke a/alebo kópii doručovanej písomnosti, alebo odmietnutím prevzatia písomnosti takou osobou;

b) v prípade doručovania prostredníctvom Slovenskej pošty, a.s. alebo kuriérnej služby doručením na adresu zmluvnej strany, a v prípade doporučenej zásielky odovzdaním písomnosti osobe oprávnenej prijímať písomnosti za túto zmluvnú stranu a podpisom takej osoby na doručenke, najneskôr však uplynutím 3. dňa nasledujúceho po dni podania zásielky na prepravu, a to bez ohľadu na úspešnosť doručenia a bez ohľadu na to, či sa druhá zmluvná strana s písomnosťou oboznámila alebo nie.

* 1. Každá zo zmluvných strán sa týmto výslovne zaväzuje, že neprevedie nijaké práva a povinnosti (záväzky) vyplývajúce z tejto zmluvy, resp. jej časti na iný subjekt bez predchádzajúceho písomného súhlasu druhej zmluvnej strany. V prípade porušenia tejto povinnosti jednou zo zmluvných strán bude zmluva o prevode (postúpení) zmluvných záväzkov neplatná a zároveň druhá zmluvná strana bude oprávnená od tejto zmluvy odstúpiť, a to s účinnosťou odstúpenia ku dňu, keď bolo písomné oznámenie o odstúpení od tejto zmluvy doručené druhej zmluvnej strane.
	2. Akékoľvek dohody, zmeny, alebo doplnenia k tejto zmluve sú pre zmluvné strany záväzné len vtedy, keď sú obojstranne podpísané a nadobudnú účinnosť. Návrhy dodatkov k tejto zmluve môže predkladať ktorákoľvek zo zmluvných strán.
	3. V prípade zmeny obchodného mena, atestov, čísla účtu alebo iných údajov alebo skutočností, potrebných pre riadne plnenie tejto zmluvy, každá zo zmluvných strán oznámi túto skutočnosť bezodkladne druhej strane.
	4. Jednotlivé ustanovenia tejto zmluvy sú oddeliteľné v tom zmysle, že neplatnosť niektorého z nich nespôsobuje neplatnosť tejto zmluvy ako celku. Pokiaľ by sa v dôsledku zmeny právnej úpravy niektoré ustanovenie tejto zmluvy dostalo do rozporu so slovenským právnym poriadkom (ďalej ako "kolízne ustanovenie") a predmetný rozpor by spôsoboval neplatnosť tejto zmluvy ako takej, bude táto zmluva posudzovaná, akoby kolízne ustanovenie nikdy neobsahovala a vzťah zmluvných strán sa bude v tejto záležitosti spravovať všeobecne záväznými právnymi predpismi, pokiaľ sa zmluvné strany nedohodnú na znení nového ustanovenia, ktoré by nahradilo kolízne ustanovenie.
	5. Akékoľvek ustanovenie tejto zmluvy, ktoré je neplatné, nezákonné alebo nevynútiteľné podľa platného práva, bude neúčinné len v rozsahu, v akom túto neplatnosť, nezákonnosť alebo nedostatok, či stratu vynútiteľnosti postihuje právo, bez akéhokoľvek vplyvu na zostávajúce ustanovenia zmluvy. Zmluvné strany sa zaväzujú nahradiť takéto ustanovenie novým ustanovením, ktoré bude platné a účinné a bude čo najlepšie zodpovedať jeho pôvodne zamýšľanému účelu.
	6. Táto zmluva sa vyhotovuje v 2 (dvoch) rovnopisoch v slovenskom jazyku, po jednom jej vyhotovení pre každú zo zmluvných strán.
	7. Táto zmluva nadobúda platnosť dňom jej podpisu obidvoma zmluvnými stranami a účinnosť dňom nasledujúcim po dni jej zverejnenia v súlade s ust. § 47a zákona č. 40 /1964 Zb. Občiansky zákonník v znení neskorších predpisov a § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.
	8. Zmluvné strany prehlasujú, že budú spolupracovať tak, aby bol predmet zmluvy splnený v najlepšej možnej miere. Za týmto účelom sa budú zmluvné strany bez omeškania vzájomne informovať o všetkých okolnostiach, ktoré by bránili riadnemu splneniu predmetu zmluvy.
	9. Zmluvné strany prehlasujú, že túto zmluvu uzavreli slobodne a vážne, neuzavreli ju v tiesni ani za nápadne nevýhodných podmienok, pozorne si ju prečítali, porozumeli jej obsahu a nemajú proti jej forme a obsahu žiadne námietky, čo potvrdzujú vlastnoručnými podpismi.

**Záväznou a Neoddeliteľnou súčasťou tejto zmluvy vo forme príloh sú:**

Príloha č. 1 Dokumentácia predmetu zmluvy

Príloha č. 2 Cenová ponuka zhotoviteľa ako uchádzača vo verejnom obstarávaní

Príloha č. 3 Návrh prvkov, a to rúčka, kovanie drevených dvierok (pánty), uzamykanie drevených dvierok, kovanie sklenených dvierok (pánty), uzamykanie sklenených dvierok

**Obsah príloh je neoddeliteľnou súčasťou obsahu záväzkového vzťahu založeného touto zmluvou.**

Za Objednávateľa: Za Zhotoviteľa:

 V Banskej Bystrici dňa .................... V ................................., dňa ......................

 ................................................ .........................................................

 Objednávateľ Zhotoviteľ

 JUDr. Gabriela Bieliková, riaditeľka

 ROZVOJOVEJ AGENTÚRY

 Banskobystrického samosprávneho kraja, n.o.